Николай Лилиев
Залез в пристанището

chitanka.info

На запад кървав мак пламти, догаря,

и сълзите му капят над водите

на теменуженото море.

Един народ прехласнат в своя празник

по улиците весело търчи:

от изток идат седем яхти.

Те греят от възторг и чудеса

и носят от далечните пустини

седеф и янтар, и рубин.

Посрещат ги огньовете на фара,

от вълнолома — палави деца

и тяхната безгрижна вяра.

Пристанищната врява ги приема,

закотвят ги коравите ръце

на обгорените моряци.

Огряват ги последните лъчи

на слънцето, удавено в морето,

вечерницата бди над тях.

Спокойната вода ги отразява,

над нея се развяват знамена

от всички багри на дъгата.

И в леката мъгла на вечерта

ухае тоя чуден лес от мачти

на екзотичност и смола.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.